
Бүген Татарстан Республикасы Президенты Рөстәм Миңнеханов Үзбәкстан Республикасының инвестицияләр һәм тышкы сәүдә министры урынбасары Хүррәм Тәшәбаев белән очрашты.

Очрашу Татарстан Республикасы Хөкүмәте Йортында узды, анда Татарстан Республикасы Премьер-министры урынбасары – сәнәгать һәм сәүдә министры Альберт Кәримов катнашты.

Берничә юнәлеш буенча хезмәттәшлек мәсьәләләре каралды. Шул исәптән, Ташкент өлкәсендә «Чирчик» химик-индустриаль технопаркының уртак проектын гамәлгә ашыру мәсьәләсе дә каралды.

Исегезгә төшерәбез, Рөстәм Миңнеханов Үзбәкстанга эш сәфәре кысаларында (2022 елның март ае) «Чирчик» технопаркын ачуда катнашты.
Дәүләт хакимияте һәм җирле үзидарә органнарының бердәм "Рәсми Татарстан" порталы